Կան արհեստավարժ և սիրողական կարգավիճակ ունեցող մասնագետներ: Ճոյտի հիմնարկի տնօրենը՝ նույն ինքը Ճոյտը, չուներ արհեստավարժություն, սակայն ուներ մտավորական դառնալու մեծ ցանկություն: Ապրելով և գործելով Հայաստանում՝ նա հասկացել էր, որ այստեղ մտավորական ոչ ծնվում, ոչ դաստիարակվում, ոչ էլ դառնում են: Հայաստանում մտավորական նշանակվում են այն մարդիկ, ովքեր կարողանում են այդ բառը վանկերի բաժանել՝ մտա-վոր-ական, և իրականացնել բառից վերծանված գործողությունը: Խոսքը մի գործողության մասին է, որն անհրաժեշտ է ի կատար ածել Հայաստանում գիտնական, գրող, դերասան, մի խոսքով՝ մտավորական դառնալու համար: Հենց այդպես վարվեցին հանրաճանաչ գիտնականներ Լիսկան, Տարոնը, Չոռնին, հայտնի գրող Ծաղիկը, որոնց մտավորական կարողությունների վրա կասկածողները կամ մահանում են, կամ՝ լավագույն դեպքում, անհետանում: Եվ այսպես… Ճոյտը որոշեց մտավորականանալ: Եվ քանի որ հայաստանյան գիտությունը բավարարվել էր վերոհիշյալ գիտնականներով, իսկ գրականությունը՝ մեծն գրողով, Ճոյտը որոշեց մտավորականանալ արվեստի բնագավառում: Նա չէր կարող դառնալ նկարիչ, քանի որ կլինեին մարդիկ (այնպես, ինչպես ճանաչված գիտնական Տարոնի ղեկավարած կառույցում մարդիկ չեն տարբերում Հակոբ Հակոբյան Ճոյտին Հակոբ Հակոբյան նկարչից), որոնք կխառնեին Ճոյտի նկարներն իրենից դասով շատ ավելի ցածր կարգավիճակ ունեցող նկարիչ Հակոբ Հակոբյանի նկարների հետ: Դա էր պատճառը, որ Ճոյտը որոշեց ուժերը փորձել կինոարվեստում: Ամեն ինչ լավ էր ընթանում: Նա հսկայական գումարներ էր ծախսում: Աշխատողները բարձր վարձատրություն ունեին: Օրերն անցնում էին կերուխումի մեջ: Կինոֆիլմը նկարահանվում էր: Գալիս է հայաստանյան պատկերացումներով մտավորականանալու ժամանակը: Ընդհանուր առմամբ, Ճոյտը գիտեր, թե դա ինչ է: Բազմիցս նա մտավորականանում էր ՀՀՇ-ին, ՀՀԿ-ին, ԲՀԿ-ին: Ավելին, քաղաքական գործիչ Ճոյտը հասել էր անհասանելի բարձունքի. որպես մտավորական աշխատելով ՀՀԿ-ում՝ նա մտավորականանում էր ԲՀԿ-ին: Սակայն մեկ բան հաշվի չէր առել (կամ փորձն էր պակաս)՝ քաղաքականությամբ զբաղվելը կինոֆիլմ նկարել չէ: Այս բնագավառում, բացի այն, որ ինքդ ես մտավորական, գործ ունես քեզ նման մտավորականների հետ: Դա շատ դժվար է: Համ քեզ են մտավորականացնում, համ էլ դու պետք է հասցնես մտավորականանալ: Եթե միայն քեզ են մտավորականացնում, ապա աստեղային հիվանդությամբ հիվանդանալու ռիսկ կա, իսկ եթե չես հասցնում մտավորականանալ, ապա կարող ես բանտում հայտնվել: Ճոյտի դեպքում երկու տարբերակն էլ իրականացվեց: